De aalborgensiske klatrere i den lokale klub er vant til at forcere stejle skråninger og klinge sig til væggen med kun én arm og ét ben. Men udfordringen med de høje coronasmittetal har alligevel været for meget for Aalborg Klatreklub, der ligesom de øvrige idrætsklubber, skoler og uddannelsesinsitutioner i Budolfi Sogn må se sig tvangsnedlukket fra mandag og mindst en uge frem. En beslutning, der ærgrer formand Vibeke Rødgaard Mathiesen. - Vi var lige kommet i gang og havde startet klubben op og kunne jo se hvor meget medlemmerne nød at være tilbage. Vi var begyndt at afholde kurser og havde sat træningen ordentligt i gang, og så skulle vi lukke ned igen. Det kræver meget af os og ærgrer vores medlemmer, der gerne ville i gang, fortæller hun. Aalborg Klatreklub holder til på Annebergvej i det vestlige Aalborg - og er derfor inkluderet i det lukkede Budolfi Sogn. Klubben har 400 medlemmer. Flertallet kommer fra andre sogne end Budolfi Sogn. Og da klubben heller ikke selv har haft problemer med corona blandt medlemmerne, så derfor ærgrer det formanden, at man her ryger med i faldet. - Selvom det jo er nødvendigt at lukke sognet ned, så er vi jo ærgerlige over det, fordi smitten jo ikke er her ved os. Vi har taget alle de forholdsregler, vi skulle – lavet tjek på medlemmerne, opsat booking, plancher og spritautomater. Det er frustrerende, at vi så skal lukke ned alligevel og ikke har nogen indflydelse på det selv, siger Vibeke Rødgaard Mathiesen. Hun vil dog ikke gå så langt som at anbefale, at man lukker Jomfru Ane Gade, selvom Aalborg Kommunes borgmester, Thomas Kastrup-Larsen, og andre skoleledere i sognet har foreslået det. - Det vil jeg nødig udtale mig om. Det skal andre, som har mere indsigt i det, sige noget om. Aalborg Klatreklub har såvel indendørs klatrebaner og en udendørs klatrebane, en såkaldt boulder, som den kommende uge skal holde lukket.

Opsummering:
Aalborg Klatreklub ligger i det tvangsnedlukkede Budolfi Sogn og må tidligst træne igen 7. juni. Frustrerende og uforståeligt, mener formanden.